รัฐบาลไทย-ข่าวทำเนียบรัฐบาล-รัฐบาลเตรียมประกาศ พ.ร.ก. สถานการณ์ฉุกเฉิน ยกระดับศูนย์โควิด -19 เป็นศูนย์บริหารราชการในสถานการณ์ฉุกเฉินในการแก้ปัญหาการแพร่ระบาดโรคติดเชื้อไวรัสโควิด-19 (ศอฉ.โควิด-19)
วันอังคารที่ 24 มีนาคม 2563
รัฐบาลเตรียมประกาศ พ.ร.ก. สถานการณ์ฉุกเฉิน ยกระดับศูนย์โควิด -19 เป็นศูนย์บริหารราชการในสถานการณ์ฉุกเฉินในการแก้ปัญหาการแพร่ระบาดโรคติดเชื้อไวรัสโควิด-19 (ศอฉ.โควิด-19)
นายกรัฐมนตรี เผยรัฐบาลเตรียมประกาศ พ.ร.ก. สถานการณ์ฉุกเฉิน ยกระดับศูนย์โควิด -19 เป็นศูนย์บริหารราชการในสถานการณ์ฉุกเฉินในการแก้ปัญหาการแพร่ระบาดโรคติดเชื้อไวรัสโควิด-19 (ศอฉ.โควิด-19)
วันนี้ (24มี.ค.63)เวลา14.00น. ณ ทําเนียบรัฐบาล พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวถึงรัฐบาลเตรียมประกาศใช้พระราชกําหนด (พ.ร.ก.) การบริหารราชการในสถานการณ์ฉุกเฉิน พ.ศ.2548เพื่อแก้ไขการแพร่ระบาดโรคติดเชื้อไวรัสโควิด-19มะรืนนี้ (26มี.ค.63)ซึ่งวันนี้ได้หารือมาตรการจําเป็นอื่นๆ แล้ว สิ่งสําคัญ คือ การจัดระเบียบการทํางาน ยกระดับการทํางานของศูนย์โควิด -19เป็นศูนย์บริหารราชการในสถานการณ์ฉุกเฉิน ในการแก้ปัญหาการแพร่ระบาดโรคติดเชื้อไวรัสโควิด-19หรือเรียกว่า ศอฉ.โควิด-19มีคณะทํางานสอดประสานกัน มีปลัดกระทรวงแต่ละภารกิจเป็นหัวหน้าส่วนงานรับผิดชอบติดตามประกาศมาตรการที่ได้ออกไปแล้วเดิม เพื่อนําข้อมูลปรับปรุงแก้ไขให้เหมาะสมกับสถานการณ์ รวมทั้งเสนอมาตรการเพิ่มเติมเข้ามาที่ ศอฉ. เพื่อให้นายกรัฐมนตรีได้พิจารณา เพราะอํานาจทั้งหมดจะมาอยู่ที่นายกรัฐมนตรีเพื่อให้เกิดการบูรณาการอย่างแท้จริงในการทํางานดังกล่าว
โดยทุกเช้า เวลาประมาณ09.30น. จะมีการประชุมร่วมกันเพื่อให้หัวหน้าส่วนราชการรายงานข้อมูลหากมีข้อกําหนดเพิ่มเติมก็จะประกาศให้ทราบ ทั้งนี้ เมื่อมีการประกาศพระราชกําหนด (พ.ร.ก.) การบริหารราชการในสถานการณ์ฉุกเฉินออกไปแล้ว สิ่งสําคัญ คือ การจัดตั้งคณะทํางาน ผู้รับผิดชอบภายในศูนย์ว่าจะทํางานกันอย่างไร ส่วนข้อกําหนดต่าง ๆ นั้นสามารถออกได้ตลอดเวลา การประกาศระยะที่1ในวันมะรืนนี้คือ จะทําอย่างไรที่จะลดการแพร่ระบาดโรคติดเชื้อไวรัสโควิด-19ในพื้นที่ต่าง ๆ อาจเป็นการขอความร่วมมือ ส่วนการจะปิด/เปิดนั้น จะเป็นการดําเนินการในระยะต่อไป ซึ่งอาจจะเข้มข้นขึ้นอยู่กับความร่วมมือของประชาชน ทั้งนี้ การดําเนินการต่าง ๆ ไม่ต้องการให้ใครเดือดร้อนแต่เป็นสถานการณ์ที่มีความจําเป็นต่อสุขภาพของประชาชนโดยรวม
นายกรัฐมนตรียืนยันรัฐบาลมุ่งมั่นเต็มที่ในการดูแลสุขภาพของประชาชนให้ได้มากที่สุด ขอให้ประชาชนร่วมมือตามมาตรการต่าง ๆ ที่รัฐบาลได้ออกไปแล้วด้วยโดยเฉพาะขอความร่วมมืออย่าเพิ่งเดินทางกลับภูมิลําเนาขณะนี้หากต้องเดินทางกลับ ทุกคนต้องปฏิบัติตามมาตรการการตรวจสอบคัดกรองที่กําหนดไว้ เช่นเดียวกับผู้เดินทางกลับจากต่างประเทศและนักท่องเที่ยวต่างประเทศกักตัวอยู่ที่บ้านและในพื้นที่ที่กําหนดและในสถานการณ์ที่มีการตรวจพบการแพร่ระบาดผู้ติดเชื้อมากขึ้น จําเป็นต้องหามาตรการอื่น ๆ มารองรับทั้งการเตรียมโรงพยาบาลต่าง ๆ โรงพยาบาลสนาม พื้นที่กักตัวขนาดใหญ่ รวมถึงจัดหาเวชภัณฑ์ให้เพียงพอซึ่งจะนําไปพิจารณาหารือในที่ประชุม ศอฉ.โควิด-19ทั้งนี้ ประชาชนไม่จําเป็นต้องตื่นตระหนก ขอให้รับฟังข้อมูลจากรัฐบาลซึ่ง จะมีการให้ข้อมูลในแต่ละวันผ่านสื่อโซเชียลต่าง ๆ ทั้งของกระทรวงสาธารณสุข กระทรวงคมนาคม กระทรวงการต่างประเทศ พร้อมเปิดช่องทางให้ประชาชนสามารถสอบถามได้ตรงระหว่างการเผยแพร่ข้อมูลด้วย นอกจากนี้จะมีการเผยแพร่การสรุปข้อมูลที่โฆษกประจําสํานักนายกรัฐมนตรีและส่วนประชาสัมพันธ์ของศูนย์ ศอฉ.โควิด-19ประชาสัมพันธ์ในแต่ละวันให้ประชาชนรับทราบอย่างต่อเนื่องด้วย
นายกรัฐมนตรี ยังกล่าวเตือนว่า หลังจากที่ได้ประกาศพระราชกําหนด (พ.ร.ก.) การบริหารราชการในสถานการณ์ฉุกเฉินออกไปแล้ว ขอให้ทุกคนระมัดระวังในการใช้สื่อโซเชียล และการให้ข้อมูลข่าวสารที่บิดเบือน ซึ่ง พ.ร.ก. ฯ นี้ จะแต่งตั้งเจ้าพนักงานทั้งพลเรือน ตํารวจ ทหาร ในการจัดตั้งด่านตรวจ จุดสกัด เตรียมความพร้อมต่าง ๆ ในการทํางาน และจะมีการปรับมาตรการต่าง ๆ ให้เข้มงวดขึ้นหากยังไม่สามารถแก้ปัญหาได้โดยทุกอย่างขอให้เป็นไปตามขั้นตอน
----------------
กลุ่มประชาสัมพันธ์และเผยแพร่ สํานักโฆษก